Video: Pastoor 'herstel goed' ná spieshengelongeluk | Maroela Media
Connie Hallowell kort na die voorval.
Connie Hallowell, 'n pastoor van Umkomaas in KwaZulu-Natal, sê dit gaan "baie goed" met hom nadat hy Vrydag met 'n spiesgeweer in die kop geskiet is.
Foto's van Hallowell (48) wat op die strand sit met die spies duidelik sigbaar waar dit reg deur sy kop gegaan het, is wyd op sosiale media versprei.
In 'n video wat gemaak is van Hallowell wat in sy hospitaalbed in Pietermaritzburg sit, is daar skaars 'n teken van die grusame besering wat hy opgedoen het. Hallowell lyk in 'n positiewe luim waar hy uit sy hospitaalbed gesels en mense bedank wat vir hom gebid het.
"Dit gaan baie, baie goed. God het beslis 'n wonderbaarlike ding daar gedoen," sê hy. "Ja, alles gaan goed. Ek is besig om te herstel. Sien uit om julle binnekort te sien."
Maroela Media het vroeër berig Hallowell is Vrydag tydens 'n spieshengeluitstappie met sy spiesgeweer in die kop geskiet. Ander hengelaars op die strand by Scottburgh het Hallowell, met die spies nog in sy kop, uit die water gehelp.
Hy is van daar per helikopter na 'n hospitaal geneem.
Hallowell se vrou wou vroeër nie kommentaar oor die voorval lewer nie, maar Hallowell het aan die Sunday Tribune gesê dit is die eerste keer in 'n dekade van skubaduik dat hy beseer is.
Hallowell het aan die koerant gesê hy was besig om kreef uit te duik toe die voorval gebeur het. Hy vertel hy het sy spiesgeweer neergesit om sinkers uit die rotse te haal. 'n Groot golf het oor hom gespoel en hy het probeer om weer sy geweer te vat en in daardie oomblik het die sneller afgegaan en die spies het hom in sy gesig getref. Hy sê hy het nie onmiddellik besef wat gebeur het nie, en eers toe hy sy kop probeer beweeg, het hy besef die spies is deur sy kop.
Hallowell het wonderbaarlik geen permanente skade ná die voorval oorgehou nie.
afgesien van geluk is dit die Here wat jou gehelp het met die ongeluk, ek dank die Vader saam met jou dat Hy jou bygestaan het met die voorval
sterkte met jou genesing
You sir,…still have a beautiful task to complete in this life…much strength and Christs magnificent healing to you!